സഹോദരങ്ങളുടെ വിയോഗത്തില് വിതുമ്ബി ഓമനപ്പുഴ ആലപ്പുഴ: ഓമനപ്പുഴ പൊഴിയില് വീണ് മരിച്ച സഹോദരങ്ങളായ അഭിജിത്തിന്റെയും അനഘയുടെയും വീട് കെ.പി.സി.സി പ്രസിഡന്റ് കെ. സുധാകരന്, എ.ഐ.സി.സി ജനറല് സെക്രട്ടറി ഉമ്മന്ചാണ്ടി, കെ.പി.സി.സി വര്ക്കിംഗ് പ്രസിഡന്റ് പി.ടി. തോമസ് എന്നിവര് സന്ദര്ശിച്ചു. കുടുംബാംഗങ്ങളെ ആശ്വസിപ്പിച്ച അവര് വിദേശത്തുള്ള കുട്ടികളുടെ മാതാവ് മേരി ഷൈനിയെ നാട്ടിലെത്തിക്കുന്നതിന് കുവൈറ്റ് മലയാളി സംഘടനകള്, വിദേശകാര്യ മന്ത്രാലയം എന്നിവയുമായി ബന്ധപ്പെട്ടു. ഡി.സി.സി പ്രസിഡന്റ് അഡ്വ. ബി. ബാബു പ്രസാദ്, മുന് ഡി.സി.സി പ്രസിഡന്റുമാരായ എ.എ. ഷുക്കൂര്, അഡ്വ. എം. ലിജു, നേതാക്കളായ എസ്. ശരത്ത്, ബി. ബൈജു, കെ.വി. മേഘനാഥന്, അഡ്വ. പി.ജെ. മാത്യു, എന്. ചിദംബരന്, പി. തമ്ബി, സി.എ. ലിയോണ്, പി. ശശികുമാര്, ബി. സേതുനാഥ്, സി.സി. ബിനു എന്നിവരും ഒപ്പമുണ്ടായിരുന്നു. സഹോദരങ്ങളുടെ മരണത്തിന്റെ ഞെട്ടലിലാണ് ഓമനപ്പുഴ പ്രദേശം. തീരദേശത്തെ പല വീടുകളിലെയും കുട്ടികള് കളിക്കൂട്ടുകാരുടെ വിയോഗത്തിന്റെ നടുക്കത്തിലാണ്. കൊവിഡ് പരിശോധനാ ഫലം ലഭിക്കുന്ന മുറയ്ക്ക് മാത്രമേ മേരി ഷൈനിക്ക് നാട്ടിലെത്താന് സാധിക്കൂ. മാതാവ് എത്തിയ ശേഷം കുട്ടികളുടെ സംസ്കാരം ഓമനപ്പുഴ സെന്റ് സേവ്യേഴ്സ് പള്ളിയില് നടക്കും. ആലപ്പുഴ മെഡിക്കല് കോളേജ് ആശുപത്രിയില് സൂക്ഷിച്ചിരിക്കുന്ന മൃതദേഹം ഇരുവരും പഠിക്കുന്ന പൂങ്കാവ് എസ്.എം.വി യു.പി സ്കൂളില് പൊതുദര്ശനത്തിന് വച്ച ശേഷമായിരിക്കും വീട്ടിലേയ്ക്ക് കൊണ്ടുപോവുക.